ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་རྫ་དགོན་གསར་དགོན་གྱི་དགེ་རྒན་བློ་བཟང་དོན་ཡོད་དང༌། ཁྲི་ཟུར་བཀྲ་ཤིས་རྒྱ་མཚོ་༼བཀྲ་རྒྱལ༽། དབུ་མཛད་བསམ་འཕེལ་བཅས་འཛིན་བཟུང་གིས་བཙན་ཁྲིད་བྱས་འདུག་པ་དང༌། སྐབས་དེར་གྲོང་མི་རྣམས་ཀྱིས་བཀག་འགོག་བྱས་ཀྱང་དྲག་ཆས་དམག་མིས་མེ་མདའ་བརྒྱབས་ཏེ་སྡིག་ར་སྐུལ་བཞིན་བཙན་ཁྲིད་བྱས་འདུག དེར་བརྟེན་ཕྱི་ཚེས་ ༢༨ ཉིན་གྱི་ཞོགས་པར་གྲོང་སྡེ་སོ་སོའི་མགོ་དཔོན་རྣམས་ཀྱིས་འབྲེལ་ཡོད་ཚན་པར་ཁོང་རྣམས་འཇུ་བཟུང་བྱེད་དགོས་དོན་མེད་པས་གློད་བཀྲོལ་གཏོང་དགོས་ལུགས་སོགས་ཀྱི་ཞུ་བ་ཐེངས་གཉིས་བྱས་ཀྱང་ཉན་འཇོག་མ་བྱས་སྟབས། ཉིན་རྒྱབ་ཚོུད་ ༥ ཙམ་ལ་མི་མང་གིས་ཕྱོགས་གསུམ་ནས་ཤང་དུ་ཞི་བའི་ངོ་རྒོལ་སྤེལ་བར་ཕྱིན་ཀྱང་དྲག་ཆས་དམག་མི་དང་ཉེན་རྟོག་པས་ཕྱོགས་བཞི་ནས་བཙན་པོ་དབང་ཡོད་ཀྱིས་བོད་མི་ལ་བརྙས་བཅོས་ཚད་མེད་བཏང་འདུག་པ་དང༌། མི་མང་ནས་ཞི་རྒོལ་གྱིས་ བྱབྱ འཛིན་བཟུང་བྱས་པ་རྣམས་འཕྲལ་དུ་གློད་གྲོལ་གཏོང་དགོས། ཞེས་སོགས་ཀྱི་སྐད་འབོད་བྱས་ཡོད་འདུག། ཉིན་དེའི་མཚན་མོའི་ཕྱག་ཚོད་ ༡ ཙམ་ལ་རྒྱ་དམག་རླངས་འཁོར་ཆེ་བ་གྲངས་བཅུ་གསུམ་དང་ཆུང་བ་འགའི་ནང་རྫོང་གི་ལས་བྱེད་མཐོ་གྲས་རྣམས་སླེབས་ཏེ་དགོན་པའི་ལས་སྣེ་རྣམས་འབོད་འགུག་ཐོག་རང་བཙན་སྐོར་གྱི་ཡིག་ཆ་བཀྲམ་པ་དང༌། ས་ཡིག་བརྒྱབ་མ་བཅུག་པའི་ཉེས་པ་གཙོ་བོ་གོང་གསལ་གྲྭ་པ་གསུམ་གྱིས་བྱས་ཤིང༌། ད་དུང་མི་གཞན་ཡང་རིམ་བཞིན་འཛིན་བཟུང་བྱ་རྒྱུར་ལྷག་ཡོད་པར་མ་ཟད། སྡེ་དགེ་རྫོང་ལ་དགོན་ཁག་ ༥༤ ཡོད་པ་ནས་ཉེས་པ་ཆེ་ཤོས་དེ་ཁྱོད་ཚོའི་དགོན་པས་བྱས་པ་དང༌། ད་ནས་བཟུང་སྐྱ་སེར་སུས་ཀྱང་སྒེར་ལངས་བྱེད་མི་ཆོག། གལ་ཏེ་ཚད་ལས་བརྒལ་ཚེ་དྲག་གནོན་བྱ་རྒྱུ་མ་ཟད་རྒྱལ་གཅེས་ཆོས་གཅེས་ཀྱི་ལས་འགུལ་ལ་ས་ཡིག་མ་བརྒྱབ་ན་དགོན་པ་སྒོ་བརྒྱག་རྒྱུ་ཡིན་ཚུལ་སོགས་ཀྱི་སྡིག་ར་སྣ་ཚོགས་སྐུལ་འདུག ཡིན་ནའང་དགེ་འདུན་པ་ཚོས་སྒོ་བརྒྱབས་ཀྱང་ས་ཡིག་མི་རྒྱག་ཐག་གཅོད་ཡིན་ཞེས་ལན་འདེབས་བྱས་འདུག། བསམ་འཆར་བསྡུ་ལེན་སྐབས་མཁན་པོས་ངས་ཆབ་སྲིད་སོགས་མང་པོ་མི་ཤེས་ཀྱང༌། རྒྱ་དམག་གིས་དྲག་གནོན་བྱས་པ་དེ་ནི་ཧ་ཅང་ཐབས་སྡུག་དང་མི་འོས་མི་འཚམ་པའི་བྱ་བ་ཞིག་རེད་ཅེས་གསུངས་འདུག། སྐབས་དེར་དགོན་པ་དང་གྲོང་སྡེ་སོ་སོའི་བར་གྱི་འགྲོ་ལམ་རྣམས་དམག་མིས་བཀག་འགོག་ཤུགས་ཆེར་བྱས་སྟབས། ཕར་ཚུར་འགྲོ་དགོས་བྱུང་ཚེ་འབྲེལ་ཡོད་ཚན་པ་ནས་དགོངས་ཤོག་འདྲ་བོ་ལེན་དགོས་ཀྱི་ཡོད་འདུག ཚེས་ ༣༠ ཉིན་གྱི་ཞོགས་པར་རྒྱ་གཞུང་གིས་ཁ་བྲལ་རིང་ལུགས་པ་ལ་སྐྱོན་བརྗོད་ཀྱི་ས་རྟགས་སྡུད་བྱེད་ཀྱི་འགེངས་ཤོག་ཅིག་སྤྲད་ནས་འགེངས་ཤོག་དེར་འདྲ་པར་གཉིས་རེ་ལྷན་སྦྱར་དགོས་པ་དང༌། སོ་སོའི་འདྲ་པར་མེད་ན་དགོན་པ་སྒོ་བརྒྱག་རྒྱུ་ཡིན་པའི་བཙན་བཀའ་བཏང་ཡང༌། ཕྱག་ཚོད་ ༡༠ པའི་ཐོག་དགེ་འདུན་པ་ཚང་མས་ཚོགས་འདུ་འཚོགས་ཏེ། རྒྱལ་པོ་སྐུ་ལྔའི་མདུན་ནས་མི་སུ་གཅིག་གིས་ཀྱང་འགེངས་ཤོག་དེར་ས་ཡིག་མི་རྒྱག་རྒྱུའི་མནའ་སྐྱེལ་དམ་འབུལ་བྱས་པ་སོགས་ཀྱི་གནས་ཚུལ་བྱུང་འདུག རྒྱ་གཞུང་ནས་ཁོང་རྣམས་འཛིན་བཟུང་བྱ་དོན་ནི། གོང་གསལ་བཞིན་རྫ་དགོན་གསར་དགོན་གྱི་ཉེ་འགྲམ་དུ་སུམ་བཅུའི་དུས་དྲན་ནས་བཟུང་རྒྱ་དམག ༤༠༠ ཙམ་གཏན་སྡོད་ཀྱིས་ཡུལ་མི་ཚོའི་ས་ནས་བུད་ཤིང་ཕྲོགས་ཤིང་བུད་ཤིང་རྫོགས་ཚེ། ཁང་པ་བཤིགས་ནས་ཁང་ཤིང་སྤྲོད་དགོས་པའི་བཙན་བཀའ་དང༌། ཞིང་ཁའི་ནང་བཙན་ཤེད་ཀྱིས་དམག་མི་ཚོས་སྔོ་ཚལ་འདེབས་བཞིན་ཡོད། མ་ཟད་ཉིན་ལྔ་ཙམ་རིང་དགོན་པ་ནས་དགེ་འདུན་པ་རྣམས་ཕྱིར་འབུད་བཏང་བ་སོགས་བྱས་རྗེས། རྫ་བར་མ་ཤང་དུ་ཉིན་གསུམ་རིང་བོད་རང་བཙན་གཙང་མ་ཡིན་པའི་ཡིག་ཆ་བཀྲམ་ཞིང་བོད་ཀྱི་རྒྱལ་དར་ཞིག་ཀྱང་སྒྲེང་འཛུགས་བྱས་ཡོད་འདུག དེ་རྗེས་རྒྱ་དམར་ནས་རྒྱལ་གཅེས་ཆོས་གཅེས་ཟེར་བའི་ལས་འགུལ་ལ་བསྙད་དེ་ྋགོང་ས་མཆོག་གིས་དབུས་རང་གཞུང་ལ་མཚན་སྨད་ཞུ་དགོས་སྐོར་གྱི་སློབ་གསོ་བྱེད་སྐབས་ཀུན་གྱིས་ཁ་གཅིག་གྲགས་ཀྱིས། ྋརྒྱལ་བ་རིན་པོ་ཆེ་མཆོག་ལ་ཁ་བྲལ་རིང་ལུགས་པ་སོགས་ཀྱི་མཚན་སྨད་ནམ་ཡང་མི་ཞུ་ཟེར་ནས་སྐྱ་སེར་སུས་ཀྱང་ས་ཡིག་བརྒྱབ་མི་འདུག་ལ། དགོན་པའི་ཐོག་ཁར་སྐར་ལྔའི་དར་ཆ་འཛུགས་དགོས་ལུགས་བཤད་ཀྱང་སུས་ཀྱང་ཉན་འཇོག་བྱས་མི་འདུག། ཐེངས་གཉིས་པར་དབྱིན་ཡིག་དང་རྒྱ་ཡིག་གཉིས་ཀྱིས་བྲིས་པའི་ཡིག་ཆ་མང་དག་ཅིག་ཁྱེར་ཏེ་དགེ་འདུན་པ་ཚོར་ལག་འཁྱེར་བཟོ་དགོས་པས་ས་ཡིག་རྒྱོབས་ཞེས་གཡོ་ཐབས་སྣ་ཚོགས་བྱས་ཀྱང་ལམ་འགྲོ་བྱུང་མི་འདུག དེ་རྗེས་ཉིན་ཞིག་དགེ་འདུན་པ་རྣམས་ཚོགས་གྲོས་སྐབས་དགོང་མོའི་ཕྱག་ཚོད་ ༤ པ་ཙམ་ལ་དངོས་སུ་ཁ་བྲལ་རིང་ལུགས་པར་མི་འདོད་པའི་ས་ཡིག་བརྒྱག་དགོས་ལུགས་བཤད་པས། དགེ་འདུན་པ་ཚོས་ས་ཡིག་མ་བརྒྱབས་པར་ཕྱོགས་སོ་སོར་ལོག་ཕྱིན་པ་སོགས་ཀྱི་གནས་ཚུལ་རབ་དང་རིམ་པ་བྱུང་བ་རྣམས་ཁོང་རྣམས་ཀྱིས་བརྒྱུད་བསྐུལ་བྱས་པའི་ཉེས་འཛུགས་བྱས་པ་ཞིག་ཡིན་འདུག ༡༽ རྫ་དགོན་གསར་དགོན་གྱི་དགེ་རྒན་བློ་བཟང་དོན་ཡོད་ནི། རྫ་བར་མ་ཤང༌། ག་ན་གྲོང་སྡེ་ནས་ཕ་རིན་ཆེན་ཡོན་ཏན་དང༌། མ་དབྱངས་དབྱངས་གཉིས་ཀྱི་སྲས་སུ་ཕྱི་ལོ་ ༡༩༦༣ ལོར་སྐྱེས་ཤིང་ད་སྐབས་རང་ལོ་ ༤༦ ཡིན་འདུག་པ་དང༌། ཕྱི་ལོ་ ༢༠༠༨ ཟླ་ ༣ ཚེས་ ༢༣ ཙམ་ནས་ཁོང་གི་རྫ་བར་མ་ཤང་དང༌། གཞན་ཡང་ས་གནས་གང་སར་བོད་རང་བཙན་སྤྲོད་དགོས་ཞེས་སོགས་བྲིས་པའི་ཡིག་ཆ་ཐེངས་གསུམ་ཙམ་བཀྲམ་པ་དང༌། དམག་སྒར་དང་ས་ཐག་ཉེ་ས་ཤིག་ལ་བོད་ཀྱི་རྒྱལ་དར་ཞིག་ཀྱང་བཙུགས་ཡོད་པ་རེད། དེ་རྗེས་གོང་གསལ་བཞིན་ཕྱི་ཟླ་ ༤ ཚེས་ ༢༧ ཉིན་ག་ན་གྲོང་ནས་འཛིན་བཟུང་བྱེད་སྐབས་གྲོང་མི་ཚོས་བཀག་ཉར་བྱས་ཀྱང་བཀག་འགོག་བྱེད་མ་ཐུབ་པར་འཛིན་བཟུང་གིས་སྡེ་དགེ་རྫོང་དུ་ཟླ་བ་གསུམ་ཙམ་གྱི་རིང་སྡུག་སྦྱོར་ཚད་མེད་མྱོང་དགོས་བྱུང་འདུག དེ་རྗེས་ཕྱི་ཟླ་ ༡༠ ཚེས་ ༢༨ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཉེས་ཁྲིམསཀྱི་དོན་ཚན་༡༠༣ ནང་གསེས་ ༢ པ་དང༌། དོན་ཚན་ ༥༦ ནང་གསེས་ ༡ པོ། དོན་ཚན་ ༥༥ ནང་གསེས་ ༡ པོ་སོགས་དང་འགལ་བའི་ནག་ཉེས་འོག་དུས་བཀག་བཙོན་འཇུག་ལོ་ ༦ གྱི་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག། ༢༽ རྫ་དགོན་གསར་དགོན་གྱི་ཁྲི་ཟུར་བཀྲ་རྒྱལ་༼བཀྲིས་རྒྱ་མཚོ་ནི། རྫ་བར་མ་ཤང༌། དོ་མདའ་གྲོང་སྡེ་ནས་ཕ་འཇམ་དཔལ་དང༌། མ་བཀྲིས་མཚོ་འམ་སྐྱིད་པོ་གཉིས་ཀྱི་སྲས་སུ་ཕྱི་ལོ་ ༡༩༦༨ ལོར་སྐྱེས་ཤིང་ད་སྐབས་རང་ལོ་ ༤༡ ཡིན་པ་དང༌། གོང་གསལ་ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་ཁོང་ལ་བོད་རང་བཙན་གྱི་ཡིག་ཆ་བཀྲམ་པའི་དོགས་གཞི་དང༌། རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་སྐབས་དགེ་འདུན་མང་ལ་ས་ཡིག་རྒྱག་མ་བཅུག་པ་སོགས་ཀྱི་ཉེས་འཛུགས་འོག་དགོན་པ་ནས་འཛིན་བཟུང་བྱས་ཏེ་ཟླ་བ་གསུམ་ཙམ་གྱི་རིང་སྡེ་དགེ་རྫོང་དུ་བཀག་ཉར་བྱས་ནས་རྡུང་རྡེག་ཚད་མེད་མྱོང་དགོས་བྱུང་འདུག དེ་རྗེས་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག ༣༽ རྫ་དགོན་གསར་དགོན་གྱི་དབུ་མཛད་བསམ་འཕེལ་ནི། རྫ་ཁོག་ནས་ཡིན་པ་དང༌། ཁོང་ལ་ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་ཉེས་འཛུགས་འདྲ་མིན་འོག་འཛིན་བཟུང་བྱས་ནས་ཟླ་ཤས་རྗེས་སུ་གློད་གྲོལ་ཐོབ་ཡོད་འདུག